সৈয়দ আবুল হোসেন বলেন, তিন বছর (২০০৯-২০১১) যোগাযোগমন্ত্রী হিসেবে আমার দায়িত্ব-পালনকালীন আমার বিরুদ্ধে যে সব অভিযোগ উত্থাপিত হয়েছে সেগুলো বায়বীয় এবং ভুল ধারণাভিত্তিক। মন্ত্রণালয়ের প্রতিটি সিদ্ধান্তে আমার অবস্থান, নথিতে আমার মতামত ও সিদ্ধান্ত পর্যালোচনা করলে, প্রত্যক্ষ করলে বোঝা যাবে, আমি কতটুকু দায়িত্বশীল, সৎ এবং স্বচ্ছ। আমি দৃঢ়ভাবে বলতে পারি, আমি প্রতিটি সিদ্ধান্তে শতকরা ১০০ ভাগ স্বচ্ছ ছিলাম। ২০০৯-এ সরকারের যোগাযোগমন্ত্রী নিযুক্ত হওয়ার পর আমি যোগ্যতা নিষ্ঠা এবং সততার সাথে দায়িত্ব পালন করেছি। মন্ত্রীত্বের তিন বছরে সরকারের ‘ভিশন-২০২১’ বাস্তবায়নে, মাননীয় প্রধানমন্ত্রীর নির্দেশনা অনুযায়ী বিদ্যমান রুটিন কাজের পাশাপাশি পদ্মা সেতু, এলিভেটেড এক্সপ্রেসওয়ে, মেট্রোরেল এবং রেল বহরে ডেমু ট্রেন সংযোজনসহ রেলের আধুনিকায়নে যোগাযোগ মন্ত্রণালয়ের উন্নয়ন কার্যক্রমে নানা প্রকল্প সংযুক্ত হয়। যোগাযোগমন্ত্রীর পদ থেকে সরে আসার পর এ পর্যন্ত যত প্রকল্প চালু হয়েছে তা আমি গ্রহণ ও বাস্তবায়নের শেষ পর্যায়ে রেখে এসেছিলাম। কিন্তু এসব প্রকল্প যখন উদ্বোধন করা হয়, ভিত্তিপ্রস্তর স্থাপন করা হয়, কৃপণতা ও সংকীর্ণতার কারণে একবারও আমার নাম উচ্চারিত হয় না। কৃতজ্ঞতার ধারাবাহিকতা প্রকাশ করা হয় না। রেলওয়ের ডেমু ট্রেন নিয়ে যখন কোনো লেখা পত্রিকায় আসে তখন আকারে ইঙ্গিতে আমাকে খোঁচা মেরে লেখা হয়। আমি যোগাযোগমন্ত্রী থাকাকালীন যোগাযোগ খাতে চ্যানেলাইজ হয় বিলিয়নস ডলারের বৈদেশিক সাহায্য। যেটা অতীতে কখনো কেউ করতে পারেনি। বাংলাদেশের মানুষের স্বপ্নের পদ্মা সেতু বাস্তবায়নে আমি যে পরিশ্রম করেছি, এজন্য আমি প্রশংসা পাওয়ার যোগ্য। বর্তমান সরকার ক্ষমতায় আসার পর যখন ‘পদ্মা সেতু’ প্রকল্পের মতো একটি মেগা প্রজেক্ট হাতে নেয়া হয়, তখন পদ্মা সেতু প্রকল্পের কোনো প্ল্যাণ ছিল না। চূড়ান্ত ডিজাইন ছিল না। অর্থের সংস্থান ছিল না। ছিলো না কোনো দাতা সংস্থার কমিটমেন্ট। মাননীয় প্রধানমন্ত্রী শেখ হাসিনা সরকার গঠনের পর দ্রুত একে একে সব পদক্ষেপ গ্রহণ ও বাস্তবায়ন করা হয়। এ সময় স্বচ্ছতা ও জবাবদিহিতার স্বার্থে আমি যোগাযোগ মন্ত্রণালয়ের মন্ত্রী পর্যায়ে সকল সিদ্ধান্ত, টেন্ডার কার্যক্রমের সকল নথিপত্র টিআইবিতে পাঠাই। এ ছাড়া বিভিন্ন সময়ে টিআইবি’র পরামর্শ চেয়ে পত্র দিয়েছি। দুর্নীতি প্রতিরোধে আমি যোগাযোগ মন্ত্রণালয় ও দুদক এর সাথে একটি মতবিনিময় সভা আহবানের জন্য দুদক চেয়ারম্যানকে প্রস্তাব দিয়েছিলাম। দুদক চেয়ারম্যান সে প্রস্তাবে সাড়া দিয়েছিলেন )। এ ধরনের পদক্ষেপ তখনই নেয়া যায় যখন কোনো মন্ত্রীর সৎ সাহস ও সততা উচ্চকিত থাকে। আমি মন্ত্রণালয়ের সিদ্ধান্ত বাস্তবায়নে অত্যন্ত স্বচ্ছতা ও সততার সাথে সম্পাদন করেছি। দপ্তর/অধিদপ্তরের যেকোনো ধরনের দুর্নীতি বন্ধে সচেষ্ট হয়েছি। দুর্নীতি কমিয়ে এনেছি এবং যোগাযোগ মন্ত্রণালয়ে দায়িত্ব পালনকালীন তিন বছরে সর্বত্র স্বচ্ছতা ও জবাবদিহিতা নিশ্চিত করেছি। টেন্ডার প্রক্রিয়ায় দুর্নীতি বন্ধের ব্যবস্থা নিয়েছি। ফলে, কাজের প্রতিটি স্তরে দুর্নীতির পথ অনেকটা রুদ্ধ হয়েছে।